google/wiki40b huggingface dataset:
Nytt i Uka

Nytt i Uka er en fulldistribuert gratisavis i Ålesund og nabokommunene Hareid, Sula, Sykkylven, Giske, Skodje, Haram, Ørskog, Stordal og det meste av Vestnes.  I tillegg distribueres avisa til poststedene Tomrefjord, Vestnes og Liabygda, og til abonnenter i inn- og utland. Avisa kommer ut hver onsdag i et opplag på 40 000 eksemplarer.
Avisa gis ut av Media Vest AS og ble etablert av fem av de ansatte etter konkursen i Sunnmøre Arbeideravis i august 1985. Nytt i Uka var på gata bare ei uke etter konkursen. Eierskapet ligger i dag i hovedsak hos tre av de ansatte, som per 2017 har omkring 86 prosent av aksjekapitalen.
Avisa har kommet ut regelmessig siden 1985, og er dermed en av landets eldste gratisaviser. Omsetningen var i 2014 20,296 millioner kroner og i 2015 18,329  millioner kroner. Avisa har 21 ansatte.
Ansvarlig redaktør er Øyvind Johan Heggstad. Daglig leder er Berit Fugelsø Nilssen.
Media Vest AS driver også Nytt i Ukas forlag. Per 2017 har forlaget gitt ut over 20 titler, alt overveiende av lokalhistorisk og -kulturell art.
Bjørndalsskogen skole

Historie

På 1970-tallet startet byggingen av blokker i Bjørndalsskogen. Elever fra området gikk de første årene på Nybø skole (1.-3. klassetrinn) og Valheim skole. En økning i folketallet kombinert med ønske om kortere skolevei fikk en del foreldre til å ta initiativ til å opprette en egen paviljong i Bjørndalsskogen. Høsten 1975 startet man opp med tre klasser, riktignok med felles administrasjon med Valheim skole. Fra høsten 1978 stod Moelven-brakker klare som undervisningslokaler og skolen ble selvstendig med egen administrasjon.
Behovet for nytt skolebygg var stort og planer for nytt skolebygg ble vedtatt i 1981. Skolen stod ferdig i 1983 (arkitekter Mette og Morten Molden). En stadig økning av befolkningen i området har gjort det nødvendig med nye tilbygg. Både i 1996 og 2003 stod nye tilbygg ferdige.
Arkivet etter Bjørndalsskogen skole er avlevert Bergen Byarkiv.
Dag Møller

Utdanning og karriere

Dag Møller har hovedfag i zoologi fra Universitetet i Oslo 1958 og tok doktorgrad samme sted i 1968 med avhandlingen Studies on genetic diversities in Arctic and coastal cod in Norwegian waters (Genetiske ulikheter hos norsk-arktisk torsk og kysttorsk i norske farvann).  
I 1958 ble han ansatt som stipendiat ved Havforskningsinstituttet. Han ble forskningssjef der i 1977. Han har også vært havbruksdirektør i Fiskeridirektoratet. Møller var i to perioder ved Biological Station i St. Andrews i Canada. Sammen med kolleger sto han bak etableringen av Forskningsstasjon Matre i 1971 og Forskningsstasjon Austevoll i 1978. Disse er nå nasjonale forskningsstasjoner under Havforskningsinstituttet.
Agder Boligbyggelag

Agder Boligbyggelag var et boligbyggelag i Kristiansand i Vest-Agder. Laget ble stiftet 26. mars 1952.
I 2009 fusjonerte Agder Boligbyggelag med Kristiansand og Omegn Boligbyggelag, og ble til det nye Sørlandet Boligbyggelag.
Laget hadde vel 7 500 medlemmer og administrerete om lag 1700 boliger i 31 borettslag(2006).
Dendryphantes

Utbredelse

Dendryphantes er utbredt i Europa, Asia, Afrika . Den finnes også i Nord-Amerika og Sør-Amerika.

Utseende

Dendryphantes artene er generelt små edderkopper og mange er ganske like hverandre. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst parti (forkropp), kalt prosoma eller cephalothorax. Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. 
Hoppeedderkopper skiller seg ut ved at de har evnen til i en viss grad å fokusere blikket.
Undercover forlag

Undercover AS ble startet av Leif Magne Lervik og Geir Mong i 2008. Forleggerne eier hver sin halvpart av selskapet. Forlagets første bokliste bærer preg av at de satser på norsk litteratur for barn og voksne i tillegg til bøker for lesetrening og diverse sakprosa.
Kilifi

Kilifi er en ferieby ved kysten av Kenya, 56 kilometer nordøst for Mombasa. Byen ligger ved Kilifi Creek som utgjør utløpet av elven Goshi. Kilifi er hovedstad i fylket med samme navn og hadde 122 899 innbyggere ved folketellingen i 2009.
Byen er kjent for sin sandstrand og for ruinene etter Mnarani, med moskéer og graver fra 14. til 17. århundre. Kilifi ligger på begge sider av elvemunningen og bindes sammen av Kilifibroen. På sørsiden ligger Mnarani-ruinene og stranden Shauri Moyo. På nordsiden ligger hoveddelen av byens sentrum og stranden Bofa Beach.
Caroline Bisson

Karriere

Bisson deltok første gang i World Cup i langrenn og skiskyting i 2012 (Para-Nordic Ski and Biathlon World Cup). I åpningsrennet i Canmore i World Cup for funksjonshemmede i sesongen 2013/14 kom hun på 6.-plass i mellomdistanse i langrenn, og også 6.-plass i alle tre skiskytingøvelsene. 
Hun deltar i både skiskyting og langrenn under Paralympiske vinterleker 2014.
Hedemarken og Østerdalen prosti

Hedemarken og Østerdalen prosti er et tidligere prosti i Hamar bispedømme. Prostiet ble 1759 delt opp i Hedemarken prosti og Østerdalen prosti.

Historikk

Opprettelsen av prostiet kan ikke tidfestes, men antas å gå tilbake til reformasjonen i 1536-7. Det omfattet alle prestegjeldene på Hedemarken og i Østerdalen fra Elverum og nordover. I 1759 ble embetet delt i Hedemarken prosti og Østerdalen prosti.
VlaamsProgressieven

VlaamsProgressieven er et venstreliberalt belgisk parti, grunnlagt da Volksunie ble splittet og oppløst i 2001. Partiet het SPIRIT fram til 19. april 2008.
Når SPIRIT besluttet å inngå valgteknisk samarbeid med Socialistische Partij Anders, valgte den liberale delen av partiet å hoppe av og over til Vlaamse Liberalen en Democraten.
Bind for øynene

Bruk

Bind for øynene brukes i visse leker, for eksempel blindebukk. I sport brukes det i handikapidretten goalball av deltakere som kan se. Det brukes også ved meditasjon eller for å sove på steder hvor det er mye lys, for eksempel på fly eller om man må sove om dagen. Noen får det også om de skal til undersøkelse med MRI og føler klaustrofobi i denne sammenhengen. I forbindelse med henrettelser får man også bind for øynene om man skal skytes, se arkebusering. Man bruker også bind for øyene i visse sexleker, spesielt innen S&M og bondage.

I litteraturen

Bind for øynene er vanlig i filmer og bøker som handler om kidnapping. Da får offeret bind for øynene for ikke å se hvor det befinner seg.
Bretagnes flagg

Bretagnes flagg er delt i fem svarte og fire hvit striper og har en hvit kanton med svarte heraldiske hermelinsmerker. Flagget kalles på bretonsk gwenn-ha-du, som betyr hvitt og svart. Det ble skapt i 1923 av den bretonske aktivisten Morvan Marchal, som var aktiv i bevegelsen Breizh Atao (Bretagne for alltid). Forbildet er USAs flagg, men Marchals flaggtegning ligner også på våpenet for byen Rennes. De ni stripene representerer Bretagnes tradisjonelle regioner eller bispedømmer fra tiden da hertugdømmet Bretagne fortsatt var selvstendig: Cornouaille, Dol, Léon, Nantes, Rennes, Saint-Malo and Saint-Brieuc, Trégor og Vannes. Kantonen står som minne om hertugdømmet Bretagne. Dette førte et heraldisk våpen og flagg av hermelin.
Utformingen av hermelinsmønsteret kan variere, da både tradisjonelle heraldiske og moderne stiliserte tegninger kan forekomme. Bretagnes våpen er bestrødd med hermelin, men tallet på merker slik det benyttes i flagget er nå som regel elleve (fire over tre over fire). Antallet hermelinsmerker har ikke noen spesiell betydning, men noen bretonske nasjonalister leser antallet bokstaver i ropet breizh dieuh (fritt Bretagne) inn i merket i kantonen av flagget. 
Flagget har vært benyttet som samlingsmerke for regionale aktivister og bretonske nasjonalister. Gjennom dette har det, særlig tidlig i sin historie, vært politisk kontroversielt. Flagget er ikke offisielt anerkjent av franske myndigheter, men er i dag i utstrakt bruk som regionens symbol.
Custer State Park

Custer State Park er en delstatspark og naturreservat i Black Hills i den sørvestre delen av den amerikanske delstaten Sør-Dakota. Parken er Sør-Dakotas største og første delstatspark, oppkalt etter general George Armstrong Custer. Parken ble etablert i 1913 som et viltreservat og ble Sør-Dakotas første delstatspark i 1919. Parken hadde opprinnelig seksten spredte seksjoner men ble senere forandret til én kompakt seksjon p.g.a. det utfordrende terrenget. Parken begynte å vokse fort i 1920-årene og ble utvidet. I 1930-årene ble det bygd veier, rasteplasser og også tre dammer som skulle sørge for vannrekreasjonsmuligheter i parken. I 1964 ble ytterligere 93 km² tilført parken og den dekker i dag et område på over 272 km² med fjell og ville dyr. Den er hjem til en flokk med over 1 500 bison samt Wapitihjort, mulhjort, hvithalehjort, snøgeit, tykkhornsau, prærieantilope, puma og også villesler. Parken er berømt for sitt vakre landskap og dens veier (Needles Highway og wildlife loop) der man kan se bisonflokkene og præriehundbyene. Parken er lett tilgjengelig med bil fra Rapid City. Den ligger også nær andre attraksjoner i området som Mount Rushmore, monumentet av Crazy Horse, Badlands nasjonalpark og Wind Cave nasjonalpark foruten Black Hills i seg selv.
Jean Nicot

Viktige utgivelser

Jean Nicot utgav en medisinsk brosjyre om tobakkens helsemessige effekter i 1565. Den engelske oversettelsen, «Joyful News Our Newe Founde Worlde», listet opp en lang rekke sykdommer som han mente tobakken kurerte. Det burde ha vært nevnt at uhygieniske forhold i det 16. århundre medførte at de fleste mennesker var bærere av parasitter og andre virus. Før oppdagelsen av antibiotika behandlet vestens leger infeksjoner ved å gi nok motgift til å drepe infeksjonen, men uten at det var nok til å drepe smittekilden. I tillegg levde ikke folk lenge nok til å bekymre seg for kreft forårsaket av nikotin. Derfor er det sannsynlig å tro at tobakken representerte en helsemessig gevinst for en typisk europeer på 1500-tallet.
Henry Keppel

Liv og virke

Henry Keppel var yngste sønn av William Charles Keppel, 4. jarl av Albermarle. I 1822 gikk han inn i Royal Navys tjeneste. I 1829 ble han løytnant, 1833 commander og i 1837 kaptein. Etter at han utmerket seg under første opiumskrig i 1842 i Kina, ble han stasjonert på Malayahalvøya, der han sammen med James Brooke, den første hvite rajah av Sarawak, bekjempet piratene. 
I 1855 kommanderte han under Krimkrigen skipet HMS «St. Jean d'Acre», som først var med på erobringen av festningen Bomarsund i Østersjøen og deretter ble satt inn i Svartehavet. Under beleiringen av Sevastopol kommanderte han marinebrigaden. 
I 1856 førte han som kontreadmiral en skvadron under annen opiumskrig mot Kina. Mellom 1860 og 1867 var han i afrikanske, og så i kinesiske og japanske farvann. Keppel ble utnevnt til admiral i 1869 og i 1877 til Admiral of the Fleet, som var flåtens høyeste offisersrang.
I 1879 ble han pensjonert.
The Kitch and Sink band

The Kitch and Sink band er et band fra Bærum utenfor Oslo. Bandet ble etablert i 2002 og ga i 2004 ut sitt første album, Battle of Love, som fikk terningkast 5 i Dagbladet. og en mer blandet anmeldelse på musiq.no. Så kom Freeway i 2006, et samarbeid med Håvard Caspersen. I 2010 kom den første cd-en med norske tekster, Eventyrsaga. I 2014 ga bandet ut Sky Bar, et samarbeid med Lasse Michelsen og Alexander Ågedal. Bjørn Ullebust og Gry Antonie Øverby skriver alle låtene. I 2016 kom deres 5 CD Russian Tea Party med 13 nye melodier. Tobias Ørnes spiller trommer og Alexander Ågedal spiller bass.
Sandbakken (Sarpsborg)

Sandbakken er et sted på Klavestadhaugen i Sarpsborg kommune i Østfold. Før kommunesammenslåingen i 1992 hørte Sandbakken til Skjeberg kommune, som nå er en del av Sarpsborg. 
Sandbakken er også en barne- og ungdomsskole som ligger i Sarpsborg. Skolen ligger i umiddelbar nærhet til friidretts- og fotballanlegg. Dette er den største skolen i Sarpsborg med over 600 elever.
ART Grand Prix

ART Grand Prix er et fransk motorsportsteam som konkurrerer innen formelbilracing i Europa. Per 2014 konkurrerer de i GP2 og GP3, og har tidligere også deltatt i blant annet Formel 3 Euro Series og GP2 Asia. I 2011 deltok de under navnet Lotus ART, og i 2012 som Lotus GP, dette for å reflektere sponsoravtalen med den britiske sportsbilprodusenten Lotus.

Historie

Teamets historie går tilbake til 1996, da Frédéric Vasseur dannet ASM Formule 3, som blant annet vant det franske Formel 3-mesterskapet i 1998 og 2002. I 2005 ønsket Vasseur å utvide teamets virksomhet til det nyopprettede GP2-mesterskapet, som skulle kjøres som en supportklasse under Formel 1-rundene i Europa. ART Grand Prix ble dermed opprettet som et samarbeidsprosjekt mellom Vasseur og Nicolas Todt, sønn til den senere FIA-presidenten Jean Todt. Nicolas Todt var involvert i motorsport som førermanager, blant annet for Felipe Massa, og var interessert i teamledelse. Todt tok seg av det nye teamets kommersielle interesser, mens Vasseur håndterte den daglige driften. ART har sin base i ASMs verksteder i Villeneuve-la-Guyard i departementet Yonne.
ASM hadde tidligere konkurrert i Formel Renault 2,0 og det nasjonale Formel 3-mesterskapet, før de i 2003 gikk inn i Formel 3 Euroseries. I 2004 dominerte teamet mesterskapet, med førerne Jamie Green og Alexandre Prémat på de to øverste plassene, og trenden fortsatte etter at ART ble etablert: De vant både team- og førermesterskap fem år på rad fra 2005 til 2009, med henholdsvis Lewis Hamilton, Paul di Resta, Romain Grosjean, Nico Hülkenberg og Jules Bianchi som mestere. De fremtidige Formel 1-førerne Adrian Sutil, Sebastian Vettel og Kamui Kobayashi oppnådde også gode resultater for teamet. Etter 2010-sesongen trakk ART seg ut av F3 Euroseries for å konsentrere seg om GP2 og GP3.
ASMs gode resultater i F3 ble speilet av ART i GP2. Nico Rosberg vant det første førermesterskapet i 2005, og sammen med Alexandre Prémat sikret han også teammesterskapet for ART. De vant også begge mesterskapene i 2006, da Lewis Hamilton vant førertittelen, og igjen i 2009 med Nico Hülkenberg. Fra 2010 deltok ART også i det nyopprettede GP3-mesterskapet, et steg under GP2. De to første årene, 2010 og 2011, vant de begge titlene, med henholdsvis Esteban Gutiérrez og Valtteri Bottas som førermestere. ART vant også GP3s teammesterskap i 2012 og 2013.
Twist of Faith

Twist of Faith et musikkalbum av Highland Glory, utgitt i 2011 på FaceFront.
Trubetskoj

Trubetskoj (russisk: Трубецкой) er russisk fyrsteslekt som har aner fra den litauiske storfyrst Olgerd (død 1377), Vladislav IIs far, og som har sitt navn etter byen Trubtjevsk.
Fück Midi

Fück Midi er et musikkalbum med Casiokids, utgitt på høsten 2006. Dette er bandets debutalbum.
Listevalg

Valgprosessen

Ved listevalg vil en nominasjonskomité, for eksempel fra et politisk parti, opprette en prioritert valgliste med kandidater som stiller til valg. Hvor mange kandidater fra denne listen som velges, står i forhold til antall stemmer listen får. I listevalg med lukkede lister velger man kun parti, og de som velges er ansvarlig overfor partiet. I listevalg med åpne lister kan velgerne endre prioriteringen internt på listen ved å kumulere eller stryke navn fra listen, og med frie lister kan man legge til navn fra andre lister. Forskjellige typer åpne lister er utbredt, særlig i Europa, og brukes i hele Skandinavia, mens lukkede lister er noe mindre vanlig, men brukes bl.a. i nasjoner som Russland, Spania og Tyrkia.

Listevalg i Norge

Bruken av valglister er et av hovedprinsippene i den norske valgordningen , og listevalg brukes ved offentlige valg til Stortinget, fylkesting og kommunestyre, samt innen Den norske kirke til menighetsråd og, fra 2015, bispedømmeråd. Ved offentlige politiske valg i Norge trykkes valglistene på stemmeseddelen.
Norge bruker åpne lister ved offentlige valg, men har forskjellige regler for Stortings- fylkestings- og kommune-valg. Ved stortingsvalg kan man kun stryke eller endre rekkefølge. Ved fylkestingsvalg kan man kumulere, mens man med kommunevalg har en helt åpen liste der også andre navn kan legges til.
I 2011 ble professor Frank Aarebrot valgt som varamann til Årstad menighetsråd med bare èn stemme etter et listevalg. Det skjedde fordi det kun fantes èn liste, og at denne inneholdt for få navn til å dekke alle vervene, slik at en enkelt personstemme til Aarebrot på den åpne lista gjorde ham lovlig valgt.

Fordeler og ulemper

Listevalg er en effektiv ordning i valgkretser med flere kandidater fra forskjellige partier. Inndelingen i valgkretser, regler for utjevningsmandater, sperregrense og opptellingsmetode påvirker resultatet av listevalg. Listevalg sammen med majoritetsvalg der listen med flest stemmer får inn alle kandidatene anses i utgangspunktet som udemokratisk ettersom det ikke blir noen opposisjon eller representasjon fra minoritetspartier. I 1997 førte valget i Djibouti til at alle 65 medlemmene i parlamentet kom fra samme liste. Listen fikk 78,56% av stemmene, og valgoppslutningen var 56,7%.
Mange anser det som en fordel at listevalg sikrer en balansert representasjon for eksempel med hensyn på kjønn, bakgrunn eller alder, avhengig av hva som er vektlagt i nominasjonsprosessen. Ulemper med listevalg er at forholdet mellom velgerne og de valgte er svakere, at de politiske partiene får svært stor makt, og at populære enkeltkandidater uten en fast partitilknytning i praksis er vanskelige å få valgt.
Humpry Bågart

Humpry Bågart (oppkalt etter Humphrey Bogart) er en figur fra Walt Disneys tegneserier. Han tilhører andeuniverset, er detektiv av yrke – og en nær venn av Klodrik. Humpry er en tykkfallen and som alltid går kledd i en lang gul frakk. Figuren opptrådte første gang i «Onkel Skrue og den flygende tiøren» (Zio Paperone e la moneta disco volante) fra 11. juli 1982. Tekst av Carlo Chendi og tegninger av Giorgio Cavazzano.
Reformpartiet

Reformpartiet (2004–09) var et norsk registrert politisk parti.

Bakgrunn

De ønsket å forhindre bomringer rundt Tønsberg, og ble stiftet den 12. oktober 2004 på Nøtterøy Menighetshus med trettien fremmøtte, ordstyrer var Kristen Ringvold, leder for Tønsberglisten. 
Partiet  samlet de 5 000 støtteunderskrifter innen årsskiftet som var fristen for Stortingsvalget 2005 og stilte i seks fylker: Vestfold, Rogaland, Møre og Romsdal, Oppland, Østfold og Akershus.

Slagord og partiprogram

Slagordet var «Norge uten bommer! Reformpartiet – mot velgerforakt og maktmisbruk!». 
Partiprogrammet sa videre at folkeavstemning skal utløses hvis mer enn fem prosent av velgerne ønsker det, ønsket å legge ned fylkeskommunen, bygge firefelts E18 og dobbeltsporet jernbane gjennom Vestfold, mer begrenset innvandring og invasjonsbasert forsvar.

Resultat og nedleggelse

De fikk 729 stemmer i Stortingsvalget 2005, som ga en 16. plass, såvidt foran Sámeálbmot Bellodat.
Bomringen rundt Tønsberg var i drift fra 2004 til 20. november 2016, og brakte inn rundt 1,8 milliarder kroner, som finansierte blant andre Frodeåstunnelen som ble bygget 2004–08 til en pris på rundt 1 milliard kroner.
Reformpartiet ble etter dette oppløst 13. juli 2009.
National Counterterrorism Center

National Counterterrorism Center (NCTC) er en rådgivende organisasjon under den amerikanske regjeringen, og er ansvarlig for tiltak mot nasjonal og internasjonal terrorisme.
Senteret er en del av U.S. Director of National Intelligence, og samarbeider med eksperter fra CIA, FBI, Pentagon og andre organisasjoner som arbeider med å sikre at signaler for potensielle angrep blir fanget opp.
My Bonnie

Singler

«My Bonnie»/«The Saints» oppnådde gode salgstall på den tyske Hitparade, der den kom opp på femteplass. I Storbritannia ble albumet etter hvert sluppet ut 5. januar 1962, fire dager etter The Beatles' misykkede prøvespill hos Dick Rowe og Decca Records. Den oppnådde beskjedne salgstall utenfor Liverpool. I USA ble den tenkt utgitt 4. april 1992, men droppet. Da The Beatles ble store tidlig i 1964, ble den sluppet den 27. januar, ogkom helt til 26.-plass, denne gangen med The Beatles with Tony Sheridan i stedet for omvendt og med The Beat Brothers.
Senere ble også «Ain't She Sweet» sluppet som single sammen med flere andre sanger, der det bare var Ain't She Sweet som ble en noenlunde stor hit.

EP

The My Bonnie EP-en ble sluppet den 12. juni 1963 av Polydor Records i Storbritannia.
Komiprisen 2005

Komiprisen 2005 ble arrangert lørdag 27. august 2005 på Latter på Aker Brygge med Øystein Bache som programleder.
Nypatrimonialisme

Nypatrimonialisme eller neopatrimonialisme er en styreform som eksisterer i store deler av Afrika, samt visse deler av Sør-Asia og Latin-Amerika. Et slikt styre kjennetegnes vanligvis ved presidentstyre, klientellisme og et fraværende eller vagt skille mellom offentlige og private interesser.
Jacques Antoine Marie de Cazalès

Bakgrunn

Han var sønn av en parlamentsråd. I 1773 trådte han inn i hæren, tjenestegjorde som offiser i kavaleriet og hadde fått kapteins rang da han i 1789 trakk seg fra tjenesten og gikk inn i politikken.

Politiker

Cazalès ble i 1789 medlem av stenderforsamlingen som representant for adelsstanden i valgkretsen Rivière-Verdun, og kjempet her energisk for adelens politiske rettigheter. Han ville, da kongen begynte å tenke på konsesjoner til tredjestanden, «redde kongadømmet til tross for kongen». Etter nasjonalforsamlingens konstituering ble han i denne en av høyrepartiets fremste og mest uuttrettelige ledere og dens største orator og debattant. Ved siden av Jean-Siffrein Maury (1746–1817) og Mirabeau-Tonneau (1754–1792) var han ledende for «de svarte» som engasjerte seg for kongens og adelens rettigheter. 
Cazalès, som tilhørte sitt partis moderat sinnede elementer, var tilhenger av et tokammersystem, og kjempet for kongemaktens absolutte veto overfor representasjonen. Cazalès forestilte seg et monarki etter britisk forbilde, og avviste  sivilforfatningen for kleresiet (av 12. juli 1790). Han han hadde ingen nevneverdig innflytelse innen nasjonalforsamlingen.
I 1791 emigrerte han. Han kom til Koblenz og sluttet seg der til den kontrarevolusjonære hær organisert under prinsen av Condé (1736–1818). Etter at bestrebelsene for å berge kong Ludvig XVI var slått feil, dro den overbeviste rojalisten Cazalès i 1793 til Storbritannia, der han kunne holde seg i godt hold med sin mangeårige maitresse Michelle de Bonneuil, på grunn av finansiell hjelp fra Edmund Burkes (1729–1797) og William Pitt. Som motytelse foretok han på oppdrag av den britiske regjering og de franske rejalister flere offisielle og hemmelige oppdrag i Sveits, Italia og Spania.
I 1803 vendte han tilbake til Frankrike etter å blitt strøket fra emigrantlisten av førstekonsul Napoléon Bonaparte, giftet seg med son nevøs enke Madame de Roquefeuil, og levde ubemerket til sin død.